Der var engang, pantelåneren var sidste station inden fattighus og personlig konkurs; hvor indleverede perlekæder, oliemalerier og guldmønter skulle holde sulten fra døren.

Nu er pantelåneren tilbage i version 2019, men i dag omfatter de indleverede genstande alt fra de nyeste mobiltelefoner og elcykler til Johnnys blankpolerede Harley-Davidson:

»Banken lukkede kassen i, da jeg ville låne 50.000 kroner til at åbne et motorcykelværksted. Og jeg skulle bruge pengene nu. Lige nu. Så i stedet for et kviklån ville jeg hellere sætte min Harley i pant. Det virker mere harmløst end et lån«, siger Johnny, der ikke ønsker sit fulde navn i avisen.